Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации (ЦГК) Скопје, преку полномошникот Сабина Факиќ, вработена во ЦГК, поднесена против „ЈП Стрежево“ - Битола, по предметот Барање за пристап до информации од јавен карактер, на 05.03.2025 година го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, преку полномошникот Сабина Факиќ, поднесена против ЈП Стрежево“ - Битола, заведена во Агенцијата под бр.08-66 на 21.02.2025 година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Центар за граѓански комуникации (ЦГК) Скопје, како што е наведено во Жалбата, на 28.01.2025 година поднело Барање за пристап до информации од јавен карактер до „ЈП Стрежево“ – Битола, со кое побарало по е-маил да му се достави фотокопија од следната информација:

 „ Листа на доделени донации и спонзорства од страна на вашето претпријатие во периодот од 01.01.2022-31.12.2024 година, со податоци за:

* субјектот-примател на донацијата/спонзорство,
* предмет на донацијата/спонзорство,
* вредноста на донацијата/спонзорство,
* датум на доделување на донацијата/спонзорство и
* целта на донацијата/спонзорство?
* Како е извршен изборот на субјекти-приматели на донации и спонзорства во периодот од 01.01.2022 – 31.12.2024 година?
* Кој ја носи одлуката за доделување на донации и спонзорства во претпријатието?
* Дали имате интерен акт (правилник, процедури или др) за доделување на донации и спонзорства? . (Доколку имате, ве молиме доставете ни го/ги)
* Дали и каде се јавно објевени листите на доделени донации и спонзорства од страна на вашето претпријатие?“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-66 на 21.02.2025 година.

Агенцијата со електронски допис бр.08-66 од 21.02.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

На 04.03.2025 година, Барателот на информации до Агенцијата по електронска пошта достави Допис заведен во Агенцијата под бр.08-66 во кое е наведено: “...документот што вие сте ни го доставиле по својата содржина не одговара на побараните информации...“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**